Tisztelt Miniszter Úr! Tisztelt Polgármester Úr! Tisztelt Meghívottak!

Budapest fejlődése nehezen elképzelhető lenne Ferencváros fejlődése nélkül. A világörökségi védőövezet részét képező Duna szakasz mentén húzódó sokszínű városrész sok kerülettel határos. Központi fekvésével összeköttetést teremt a főváros belső és külső területei között, továbbá otthont ad Magyarország legjobb, legnépszerűbb, legpatinásabb, legeredményesebb labdarugó klubjának is.

A városnegyed körvonalai a XVIII. század végén alakultak ki. 1792. december 4-én, pontosan 225 éve a Kecskeméti kapun kívül és az attól délre eső területet I. Ferenc császár trónra lépésének alkalmából, Ferencvárosnak nevezték el.

Az évszázadokat átfogó visszatekintésben a tér és a történelem összekapcsolódik.

A visszaemlékezésben szereplő helyszínek ma is hordozzák a régi idők emlékét. Csakúgy, mint Ferencváros jeles művészei, akik nélkül nem lehet teljes Budapest kultúrtörténete.

Gondoljunk Vajda Jánosra, aki részt vett a 1848-as forradalomban és szabadságharcban és 1865-től a Tompa utcában élt, vagy Fáy Andrásra, aki a kerületben alakított ki magának nyári lakot, s ott írta tanulságos fabuláit. Egy időben Arany János is az Üllői út 7. szám alatt lakott.

A kiváló író, Molnár Ferenc az egyik ferencvárosi fogadóban hallott egy Liliom nevű kalandorról, akiről később egyik népszerű színdarabjának főhősét formázta.

A múlt század elején a Lónyay utcában működött a Nyugat szerkesztősége.  Egész Budapesten volt igény a munkájukra, hiszen száz évvel ezelőtt az emberek szerettek, és főként tudtak olvasni.

Ha a Nyugat hívei rajongtak Adyért, és mélységesen tisztelték Babits Mihályt, akkor Kosztolányi Dezső volt az, akit szerettek. Az Üllői úti fák című korszakos műve a Ferencváros széles sugárútjának ma már nehezen érzékelhető hangulatát mentette meg a jövőnek.

Tisztelt Hallgatóság!

Aminek múltja van, annak legyen jövője is.

Ezt remélem a magyar sport legendás csapatával, a Ferencvárossal kapcsolatban is. A Klub története nem csak összeforrt a kerület történetével, hanem messze túlnőtt azon. A Mester utcai gyerekek, akiket a „Tizenegyek bandája” néven is ismertek, már az 1800-as évek végéhez közeledve csoportokba verődve rúgták a labdát. A Ferencváros fiataljait annyira megfogta a labdarúgás, hogy a helyi Polgári Kör dísztermében 1899. május 3-án megalakították a később legendássá váló FTC-t.

Egy személyes vallomással tartozom. Én mindig is – már 1953 óta - a Fradinak drukkoltam, még akkor is, amikor harmadik kerületi polgármesterként saját csapatunk játszott a Ferencváros ellen, és jelenleg is.. A családom álláspontja megoszlott ebben a tekintetben, édesanyám Fradi drukker volt, édesapám, mivel fiatalon az UTE-ban teniszezett, Újpest drukker maradt. Én majomérzelmi alapon édesanyámmal tartottam, így aztán öt éves korom óta Fradi-drukker vagyok.

Több, mint hatvan év alatt a sport szeretetének emberformáló erején kívül arra is rájöttem, hogy meg kell érteni a futball lényegét, és akkor megértünk sok más dolgot is az életből.

Csapatszellem, alázat, sportszerűség az élet más területén is érvényes és értékes tulajdonságok. (Ha közben futballozni is tudnak, az sem baj).

Egyetértek Bácskai János polgármester Úr egyik korábbi nyilatkozatával, miszerint Ferencváros története három pilléren nyugszik: a városépítésen, a kultúrán és a Fradin. Mindhárom területen érvényes az FTC jelmondata: Erkölcs, Erő, Egyetértés.

A városépítés, a kerület jelenkori történetének erős pillére.

a főváros vezetése felismerte az építészeti és természeti értékek védelmének fontosságát, ezért több alkalommal célzott támogatást nyújtott a kerületnek, melynek vezetésével kiváló az együttműködés.

Az önkormányzat tulajdonában álló bérlakások felújítására, a Középső-Ferencváros épületeinek és tereinek megújítására megnyert, milliárdos nagyságrendű Városrehabilitációs támogatás felhasználhatóságát a Fővárosi Közgyűlés meghosszabbította, ezzel lehetőség nyílott a teljes támogatási összeg felhasználására.

A Bálna és a Petőfi híd közötti zöldterület rendkívül jó adottságai ellenére korábban méltatlanul mellőzött partszakasz volt. A Főváros TÉR\_KÖZ pályázatán a kerület közel ötszáz millió forintot nyert, amelyből a 3 hektáros park megújult. A Nehru Part a főváros első biodiverz módon felújított parkja, az ide telepített speciális növényzet az évek során önfenntartó biológiai rendszerré válik.

2019-ben a Belső-Ferencváros saját hagyományait tisztelő, de a mai igényeknek is megfelelő új főteret kap. A pályázaton elnyert 250 millió Ft-os fővárosi támogatás a Bakáts tér komplex megújításához járul hozzá. A rehabilitációhoz kapcsolódik a templom és a templomkert felújítása is.

„Emlékek jövőidőben” - Dobai Péter kiváló költő és író gondolata érzékelteti leginkább a múltnak és a jövőnek ezt a sajátos keveredését, ami jellemző egész Budapestre, de jól nyomon követhető Ferencváros fejlődésében is. A folyamatnak nincs vége. Az eddig elvégzett munkálatok felfedték a még hátralévő feladatok sokaságát, de ezzel együtt megmutatták a kerület újra előbukkanó értékeit is.

A több, mint két évtizedes értékvédelmi rehabilitációs folyamat során egyedi megoldásokkal kialakult a közparkok, terek, forgalomcsillapított utcák, gyalogos passzázsok, belső kertek rendszere. A műemléki jelleg megtartásával nőttek a lakóterek zöld felületei, nőtt a kialakított lakások komfortfokozata Ezek a tendenciák követendő példává emelik a Ferencváros tömbrehabilitációit, melyek során a kerület vezetése példásan tette és teszi a dolgát.

 A jól kialakított terek összehozzák az embereket. Ezek mentén alakulnak ki a közösségek, melyek életre keltésének fontos eleme az otthonosság érzete. Jó példa erre Lázár Ervin kiváló író, aki évtizedekig élt a kerületben. Otthonának tekintette a belső Ferencváros egyik patinás környékét. Utolsó írásaiban gyakran Kálvin téri Lajosnak nevezte magát. Ezen az álnéven írt, ha valami olyasmit szeretett volna papírra vetni, ami a környéken történt.

Tisztelt Meghívottak!

Minden Ferencvárosban elért eredmény, Budapestnek is épülésére szolgál. Az elmúlt években a közös érdekek mentén, az egyetértés jegyében születtek meg a Ferencváros részben fővárosi finanszírozású fejlesztései is. Ferencváros azok közé a városrészek közé tartozik, amelyek konstruktív partnerséggel „hálálják meg” ezt az össz-budapesti közjó érdekében. Kiemelt figyelmet fordít a városrészre Kocsis Máté fővárosi tanácsnok is, aki az egyik legfontosabb kapocs a főváros és a kerületek között.

Budapest új arculatának kialakítása, a közösségi terek megteremtése, egyre inkább egy élhető város képét mutatja, ezzel a főváros 2010 óta előkelő helyet szerzett az európai fővárosok rangsorában.

A IX. kerületben Bácskai János polgármester Úr kitűnő munkát végez a közjó érdekében, ennek eredménye, hogy Ferencváros értéktérképére egyre több új elem kerül fel. Számos műemlékével, kulturális központjaival, megújuló városrészeivel és gondjaival a Ferencváros élő közösség, szerves része Fővárosunknak.

Köszöntöm Ferencváros Napján a kerületért elkötelezetten dolgozó munkatársakat, a Pro Urbe díj kitüntetettjeit, és a kerület széles körben népszerű új díszpolgárát. Nélkülük most nem ünnepelhetne ilyen gazdag tartalommal és méltósággal az immár 225 éve I.Ferenc császár nevét viselő sokszínű, évszázadok óta megújulni képes IX. kerület.